b'\n_START_ARTICLE_\nRado \xc5\xa0turm\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini posestnika Jakoba in gospodinje Terezije \xc5\xa0turm rojene Vrhov\xc5\xa1ek. Obiskoval ljudsko \xc5\xa1olo v Slovenski Bistrici in klasi\xc4\x8dno gimnazijo v Mariboru, kjer je leta 1914 maturiral, po mobilizaciji pa \xc4\x8dastni\xc5\xa1ko \xc5\xa1olo avstrijske vojske (1914/1915). Slu\xc5\xbeil je na So\xc5\xa1ki fronti, kjer je bil tudi te\xc5\xbeko ranjen. Po kapitulaciji Avstro-Ogrske se je pridru\xc5\xbeil Maistrovim borcem za severno mejo. Nato je na Dunaju (1919-1922) \xc5\xa1tudiral agronomijo in leta 1922 diplomiral. Med drugim je vodil varstvo rastlin na Kmetijski poskusni in kontrolni postaji v Mariboru (1932-1935) ter bil 1945-1952 referent za varstvo rastlin pri ministrstvu za kmetijstvo in gozdarstvo in na Kmetijskem znanstvenem zavodu Slovenije v Ljubljani. V letih 1952\xe2\x88\x921956 je urejal kmetijsko bibliografijo na Agronomski in gozdarski fakulteti v Ljubljani. Objavil je knjigi Krompir (Celje, 1937), Zemlja. Obdelava in vremenski vplivi (Ljubljana, 1948), Bibliografijo iz sadjarstva, vinarstva in vrtnarstva za leta 1953\xe2\x80\x931955 (Sadjarstvo, vinarstvo in vrtnarstvo, 1957) ter ve\xc4\x8d strokovnih \xc4\x8dlankov o varstvu rastlin.'